Бурапеннаму літаратурнаму юнацтву пісьменніцы шмат хто пазайздросціў бы. Некалі аўтар гэтых словаў пісаў, што Вера Бурлак, яна ж Вера Жыбуль, яна ж Джэці, яна ж Зіга Зюзінскі (спіс далёка не поўны), магла б паспяхова працаваць на ўсе сакрэтныя выведкі ўсіх краінаў адначасова. Бо невычарпальнай энергіі гэтай Маты Хары хапіла б на некалькі паралельных жыццяў – і яшчэ б на мемуары засталося. Бо яна ўдосталь мае самых розных іпастасяў ды іміджаў, паэтычных масак, а па-выведніцку кажучы – легендаў. Легендаў і міфаў сучаснай беларускай літаратуры.